Amalie Døvle

**Amalie Døvle** (født 23. mai 1839, død 21. februar 1893) var en norsk skuespillerinne og operasangerinne.

## Familie
Hun var datter av skomakermester Christopher Olsen Unsrud og hustru Eline Halvorsdatter (Christensen), men da hun ble gift oppga hun å hete Amalie Jacobsen, som var etternavnet til pleieforeldene hennes.

Hun ble gift i Stokke den 6. juli 1855 med skuespillerkollega Olaf Døvle (1831-1904), som også var knyttet til samme teater som henne. Han ga seg som skuespiller etter teaterkonkursene i 1863 og kastet seg over det juridiske studium. Dermed ble han overrettssakfører.

## Skuespiller
Amalie debuterte på Kristiania norske Theater 29. september 1854, og fikk kontrakt som skuespiller fra 10. oktober samme år. Hun ble ved teateret i Møllergaten helt til det ble nedlagt i 1863. Deretter fikk hun ansettelse ved Christiania Theater, hvor hun på grunn av sin stemmeprakt fikk fremtredende roller i sangspill og vaudeviller. Hennes glansrolle skal ha vært som «Sigrid» i *[[Til sæters|Til Sæters]]* av Claus Pavels Riis.

## Komedienne
Av Ludvig Holbergs komedier spilte hun:
* Pernille i *Mascaraden* – 1867.
* Leonora i *Kildereisen* – 1873.
* Både skriver Christoffer Federmesser og frøken Berg i *Den Stundesløse* – hhv. 1865 og 1874.
* Leonore i *Julestuen* – 1865.
* Engelke i *[[Den politiske kannestøper|Den politiske Kandestøber]]* – 1866.
* Lisbed og Magdelone i *[[Erasmus Montanus]]* – hhv. 1867 og 1878.
* Ingeborg Blytækkers i *Barselstuen* – 1874.
* Pige i *Det lykkelige Skibbrud* – 1869.
* Pernille, Lucretias Pige i *Den Vægelsindede* – 1868.

## Operasangerinne
Under Ludvig Josephsons kyndige teaterledelse i 1870-årene, utviklet hun seg som operasangerinne og gjorde bl.a. stor lykke som Zerlina i *Don Juan*. Dessuten opptrådte hun, sammen med Camilla Wiese og Hanna Ehn, som den ene av tre seterjenter i Henrik Ibsens *[[Peer Gynt]]*. Premieren var i 1876.

Av betydningfulle operaroller spilte hun Maddalena i Giuseppe Verdis *Rigoletto*, og Ulrica i *Maskeballet*.

Da Amalie Døvle i 1879 feiret sin avskjedsbenefice ved Christiania Theater med *[[Til sæters|Til Sæters]]*, fikk også ektemannen Olaf spille en gjesterolle i stykket. Hun var da den første blant de norske skuespillerne ved teateret som fikk pensjon.

## Bildegalleri

File:Amalie Døvle on visit card photo.jpg|Amalie Døvle i teaterkostyme. Visittkortfotografi av Claus Peter Knudsen.
File:Amalie Døvle in xylography.jpg|Amalie Døvle i teaterkostyme. Xylografi etter foto av Claus Peter Knudsen. Publisert i Rudolf Muus 1924: *Kristiania Forstadsscener og deres Skuespillere*. Kristiania: J. Aas Forlag, side 9.
File:Johannes Brun montage OBF24031æ.jpg|Skuespiller Johannes Brun, i montasje omgitt av sine kvinnelige kolleger. Øverst hans hustru Louise Brun, og medsols skuespillerinnene Lucie Wolf, Clara Ursin, Elisa Bidenkap, Signe Giebelhausen, Sofie Parelius, Amalie Døvle og Laura Gundersen.
File:Peer_Gynt_med_Vallabudeiene.jpg|Peer Gynt fristes av Sæterjentene: «ALLE TRE. Vil I sove i Armene vore? PEER GYNT. Jeg er tre Hoders Trold, og tre Jenters Gut!» Skuespillerne er fra venstre: Amalie Døvle, Henrik Klausen, Camilla Wiese og Hanna Ehn.


## Referanser


## Litteratur
* Jensson, Liv 1981: *Biografisk skuespillerleksikon: norske, danske og svenske skuespillere på norske scener særlig på 1800-tallet*. Oslo: Universitetsforlaget. ISBN 82-00-05622-8.
* Muus, Rudolf 1924: *Kristiania Forstadsscener og deres Skuespillere. Minder fra 70-90 Aarene*. Kristiania: J. Aas’ Forlag.